P6_TA(2005)0149

Sisämarkkinat uusissa jäsenvaltioissa

Euroopan parlamentin päätöslauselma sisämarkkinoista uusissa jäsenvaltioissa: tilanne, mahdollisuudet ja opittavat asiat (2004/2155(INI))

Euroopan parlamentti, joka

- ottaa huomioon Euroopan yhteisön perustamissopimuksen,

- ottaa huomioon sopimuksen Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisestä Euroopan unioniin [1],

- ottaa huomioon sisämarkkinoiden tulostaulun nro 13 ( 13. heinäkuuta 2004),

- ottaa huomioon toimielinten välisen sopimuksen paremmasta lainsäädännöstä [2],

- ottaa huomioon 1579 sisämarkkinadirektiiviä, jotka on määrä saattaa osaksi kansallista lainsäädäntöä 15. marraskuuta 2004 mennessä,

- ottaa huomioon 7. toukokuuta 2003 tehdyn komission tiedonannon neuvostolle, Euroopan parlamentille, Euroopan talous- ja sosiaalikomitealle ja alueiden komitealle "Sisämarkkinastrategia — Vuosien 2003—2006 painopisteet" (KOM(2003)0238),

- ottaa huomioon 21. tammikuuta 2004 tehdyn komission tiedonannon neuvostolle, Euroopan parlamentille, Euroopan talous- ja sosiaalikomitealle ja alueiden komitealle "Sisämarkkinastrategian (2003—2006) täytäntöönpanoa koskeva kertomus" (KOM(2004)0022),

- ottaa huomioon Wim Kokin johtaman korkean tason työryhmän marraskuussa 2004 julkaiseman raportin "Haasteen kohtaaminen: kasvua ja työllisyyttä koskeva Lissabonin strategia",

- ottaa huomioon Euroopan kauppa- ja teollisuuskamarien liiton (EUROCHAMBRES) ja Slovenian Business & Research Associationin (SBRA) julkaiseman raportin "CAPE 2004 Survey: Corporate Readiness for Enlargement in Central Europe",

- ottaa huomioon työjärjestyksen 45 artiklan,

- ottaa huomioon sisämarkkina- ja kuluttajansuojavaliokunnan mietinnön (A6-0068/2005),

A. ottaa huomioon, että perustamissopimuksen 3 artiklan 1 kohdan c alakohdassa todetaan, että yhteisön toimintaan kuuluu sellaisten sisämarkkinoiden luominen, joille on ominaista, että tavaroiden, henkilöiden, palvelujen ja pääomien vapaata liikkuvuutta rajoittavat esteet poistetaan jäsenvaltioiden väliltä,

B. ottaa huomioon, että perustamissopimuksen 3 artiklan 1 kohdan h alakohdassa todetaan, että yhteisön toimintaan kuuluu jäsenvaltioiden kansallisen lainsäädännön lähentäminen siinä määrin kuin se on tarpeen yhteismarkkinoiden toiminnan kannalta,

C. ottaa huomioon, että perustamissopimuksen 10 artiklassa jäsenvaltioita kehotetaan toteuttamaan kaikki aiheelliset toimenpiteet, jotka ovat seurausta perustamissopimuksesta tai johtuvat yhteisön toimielinten toteuttamista toimista, ja määrätään, että ne pidättyvät kaikista toimenpiteistä, jotka ovat omiaan vaarantamaan perustamissopimuksen tavoitteiden saavuttamista,

D. ottaa huomioon, että perustamissopimuksen 14 artiklan 2 kohdassa todetaan, että sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus taataan perustamissopimuksen määräysten mukaisesti,

E. ottaa huomioon, että perustamissopimuksen 18 artiklan 1 kohdassa todetaan, että tietyillä edellytyksillä jokaisella unionin kansalaisella on oikeus vapaasti liikkua ja oleskella jäsenvaltioiden alueella,

F. ottaa huomioon, että perustamissopimuksen 23 ja 24 artiklassa vaaditaan tavaroiden vapaata liikkuvuutta yhteisön alueella,

G. ottaa huomioon, että perustamissopimuksen kolmannen osan III osastossa kehotetaan henkilöiden, palvelujen ja pääoman vapaaseen liikkuvuuteen yhteisön alueella,

H. ottaa huomioon, että Euroopan yhteisön perustamat sisämarkkinat ovat osoittautuneet kiistämättömäksi taloudelliseksi menestyksesi ja olleet käyttövoimana taloudellisen yhteenkuuluvuuden edistämisessä ja alueellisten eroavuuksien asteittaisessa poistamisessa,

I. ottaa huomioon, että sisämarkkinat voidaan toteuttaa aidosti vain, jos kaikki jäsenvaltiot saattavat sisämarkkinadirektiivit osaksi kansallista lainsäädäntöä ja valvovat niiden soveltamista,

J. ottaa huomioon, että näiden direktiivien jättäminen saattamatta osaksi kansallista lainsäädäntöä, soveltamatta jättäminen sekä täytäntöönpanon laiminlyönti aiheuttavat sisämarkkinoiden pirstoutumista, estävät jatkossa Euroopan talouden kasvua ja kasvattavat alueellisia eroja,

K. ottaa huomioon, että myöhästynyt tai epäasianmukainen saattaminen osaksi kansallista lainsäädäntöä poistaa yrityksiltä ja kuluttajilta mahdollisuuden hyödyntää tehokkaasti toimivista sisämarkkinoista saatavia taloudellisia etuja,

L. ottaa huomioon, että yhteisön lainsäädännön tehokas saattaminen osaksi kansallista lainsäädäntöä ja tämän lainsäädännön soveltaminen auttavat kehittämään keskinäistä luottamusta hallitusten, kansalaisten ja yritysten välillä,

M. ottaa huomioon, että Lissabonin strategian keskeisenä tavoitteena on rakentaa vuoteen 2010 mennessä maailman dynaamisin ja kilpailukykyisin tietoon perustuva talous, joka tarjoaa enemmän ja laadukkaampia työpaikkoja, jossa sosiaalinen yhteenkuuluvuus vahvistuu ja jossa saavutetaan ympäristönsuojelun korkeampi taso;

1. on vakuuttunut siitä, että uusien, laajentuneiden eurooppalaisten markkinoiden mahdollisuuksien täysimääräiseksi hyödyntämiseksi kaikki sisämarkkinadirektiivit, joita ei vielä ole saatettu osaksi kansallista lainsäädäntöä eikä sovellettu, on siirrettävä kansalliseen lainsäädäntöön ja niitä on alettava soveltaa mahdollisimman nopeasti, jotta voidaan poistaa jäljellä olevat esteet tavaroiden, henkilöiden, palvelujen ja pääoman vapaalta liikkuvuudelta;

2. suosittelee, että uudet jäsenvaltiot kehittäisivät täytäntöönpanostrategioita, joilla pannaan tehokkaasti täytäntöön yhteisön lainsäädäntöä ja parannetaan kuluttajien, tuottajien, kauppiaiden ja tuomioistuinten tietoisuutta uudesta lainsäädännöstä;

3. vaatii, että Eurooppa-neuvostojen ehdottama 1,5 prosentin tavoite, joka koskee direktiivien puutteellisen täytäntöönpanon enimmäismäärää, otetaan vakavasti kaikissa jäsenvaltioissa ja että jäsenvaltiot tukevat tätä tavoitetta poliittisella sitoumuksella siitä, että kaikki vielä siirtämättä olevat direktiivit saatetaan osaksi lainsäädäntöä tiettyyn päivämäärään mennessä;

4. ehdottaa, että jäsenvaltiot, sen lisäksi että ne saattavat sisämarkkinadirektiivit voimaan oikea-aikaisesti ja asianmukaisesti sekä panevat ne tehokkaasti täytäntöön, teettävät myös tutkimuksen siitä, missä määrin niiden voimassa oleva kansallinen lainsäädäntö on EU:n säädösten mukaista, tukeakseen toimia markkinaesteiden poistamiseksi ja kilpailun vapauttamiseksi sisämarkkinoilla;

5. pitää ilahduttavana sitä seikkaa, että uudet jäsenvaltiot ovat lainsäädännössään ottaneet käyttöön vastavuoroista tunnustamista koskevan periaatteen ja että eräät jäsenvaltiot ovat myös hyväksyneet lausekkeen horisontaalisesta vastavuoroisesta tunnustamisesta, jolla vastavuoroista tunnustamista sovelletaan automaattisesti vielä harmonisoimatta olevilla alueilla, mutta toistaa jälleen, että on edettävä kohti ylöspäin suuntautuvaa harmonisointia, joka on sisämarkkinoiden keskeinen tavoite;

6. kiittää eräitä uusia jäsenvaltioita erityisesti siitä, että ne ovat omaksuneet eurooppalaiset tuotenormit monessa tapauksessa aikaisemmin kuin pitempään jäseninä olleet valtiot;

7. kehottaa uusien jäsenvaltioiden kansallisia viranomaisia kehittämään ja parantamaan hallinnollista kykyään niin, että voidaan supistaa kuilua yhteisön lainsäädännön muodollisen noudattamisen ja tosiasiallisen valvotun noudattamisen välillä;

8. ehdottaa, että Lissabonin strategiassa asetettujen tavoitteiden saavuttamiseksi uusien jäsenvaltioiden olisi lisättävä investointejaan tutkimukseen ja kehittämiseen, jotka ovat niillä nykyisin reilusti EU:n keskitasoa vähäisemmät, edistettävä parempia yhteyksiä tutkimuslaitosten ja yritysten välillä ja kehitettävä tehokkaampia koulutus- ja ammattikoulutusjärjestelmiä niin, että voidaan parantaa työmarkkinoiden laatua, ottaen huomioon äskettäin julkaistussa raportissa "Haasteen kohtaaminen: kasvua ja työllisyyttä koskeva Lissabonin strategia" esitetyt suositukset;

9. panee merkille tehokkaan tekijänoikeussuojan merkityksen innovaatioiden kannustamisessa ja uusien ideoiden kaupallisessa kehittämisessä sekä luovien off-line- ja on-line-sisältöjen kehittämisessä; rohkaisee uusia jäsenvaltioita varmistamaan, että patentteja ja tekijänoikeuksia suojaavat järjestelmät toimivat tehokkaasti ja että laittoman kopioinnin ja väärentämisen vastaiset toimenpiteet saavat asianmukaiset määrärahat;

10. kehottaa neuvostoa, kun otetaan huomioon, että tekijänoikeussuojan turvaaminen on ratkaisevan tärkeää digitaalitekniikkaa sisältävissä innovaatioissa, tekemään tiiviimpää yhteistyötä Euroopan parlamentin kanssa sellaisen uuden patenttitoimenpiteen hyväksymiseksi, joka tarjoaa turvalliset puitteet teknisten innovaatioiden patentoitavuudelle digitaalitekniikan alalla;

11. kehottaa uusien jäsenvaltioiden kansallisia, alueellisia ja paikallisia viranomaisia kehittämään joustavat ja dynaamiset työmarkkinat yksityisen sektorin työllisyyden lisäämiseksi ja rakenteellisen työttömyyden ja alueellisten erojen ongelmien ratkaisemiseksi;

12. panee merkille, että on tärkeää rakentaa tehokas ammatillista pätevyyttä koskeva järjestelmä ja edistää vastavuoroisesti tunnustettujen normien laatimista; ehdottaa, että komissio antaisi lisämäärärahoja ammatillisten elinten kehittämiseen uusissa jäsenvaltioissa, jotta voidaan vauhdittaa erittäin pätevän työvoiman kehittämistä;

13. painottaa, että on tärkeää toteuttaa sisämarkkinat sosiaalisten ja alueellisten erojen supistamiseksi uusien jäsenvaltioiden sisällä;

14. ottaa huomioon dynaamisten palvelumarkkinoiden merkityksen työpaikkojen luomisessa ja uusien yritysten perustamisessa; painottaa, että ehdotus palvelujen sisämarkkinadirektiiviksi on erittäin tärkeä uusien jäsenvaltioiden talouksille; katsoo kuitenkin, että tämä tavoite on saavutettava vahingoittamatta sosiaalista yhteenkuuluvuutta unionissa ja eurooppalaisten kuluttajien suojelun korkeaa tasoa;

15. vaatii uusien jäsenvaltioiden kansallisia, alueellisia ja paikallisia viranomaisia tehostamaan ja laajentamaan tiedon levittämistä EU:n lainsäädännöstä ja toiminnasta sekä sisämarkkinoista; pitää tärkeänä, että kansalaiset saavat tietoa ja neuvontaa oikeuksistaan kuluttajina ja mahdollisuuksistaan työskennellä ja sijoittautua sisämarkkinoilla;

16. kehottaa uusia jäsenvaltioita varmistamaan, että tuomioistuinten ulkopuoliset sovittelumekanismit ja ongelmanratkaisuvälineet kuten Solvit [3] saavat asianmukaista taloudellista tukea kehittämistä ja toimintaa varten, jotta voidaan varmistaa, että Euroopan kansalaiset ja yritykset saavat käyttöönsä välineitä sisämarkkinoiden kehittymisen johdosta mahdollisesti kohtaamiensa ongelmien ratkaisemiseksi;

17. pitää ilahduttavana, että komissio käynnisti 20. lokakuuta 2004 erityisen rikkomista koskevan menettelyn niitä uusia jäsenvaltioita vastaan, jotka eivät olleet saattaneet asianmukaisia direktiivejä osaksi kansallista lainsäädäntöään määräajassa eli 1. toukokuuta 2004 määräaikaan mennessä;

18. on vakuuttunut siitä, että yhteisön lainsäädännön täytäntöönpanon helpottamiseksi olisi annettava useammin päivitettyjä tietoja voimaansaattamistilanteesta; katsoo, että päivitetyillä tiedoilla pitäisi täydentää sisämarkkinoiden tulostaulua ja käyttää niitä häpeäluettelon laatimiseen kaikista niistä jäsenvaltioista, jotka ovat jääneet jälkeen säännöstön saattamisessa osaksi kansallista lainsäädäntöä;

19. katsoo, että komission pitäisi aloittaa yhteisön nykyisen lainsäädännön virtaviivaistaminen ja yksinkertaistaminen; katsoo, että se helpottaisi suuresti säädösten saattamista osaksi kansallista lainsäädäntöä ja soveltamista; lisäksi se edistäisi yhteisön sisäistä tavaroiden liikkuvuutta ja vahvistaisi Euroopan talouden kasvua;

20. ottaa huomioon yksinkertaisen ja tehokkaan sääntely-ympäristön merkityksen yritysten kustannusten minimoimisessa ja säädösten noudattamisen maksimoimisessa; kannustaa uusia jäsenvaltioita saattamaan sisämarkkinasäännöstön osaksi kansallista lainsäädäntöä mahdollisimman yksinkertaisessa muodossa; ehdottaa, että uudet jäsenvaltiot tukisivat aktiivisesti komission lainsäädäntöohjelmien kehittämistä siirtämällä nykyisen tietämyksensä yhteisön säännöstön monimuotoisuudesta niin kauan kuin se on vielä tuoreessa muistissa;

21. ehdottaa, että tulostaulu tuodaan Eurooppa-neuvoston tasolle ja että se tunnustetaan poliittisella tasolla tärkeimmäksi vertailukohdaksi saatettaessa yhteisön säännöstöä osaksi kansallista lainsäädäntöä;

22. katsoo, että Euroopan parlamentin olisi seurattava tilannetta aktiivisesti ja pyrittävä saamaan jäsenvaltiot saattamaan direktiivit osaksi kansallista lainsäädäntöä;

23. muistaa oman lupauksensa vaikuttaa aktiivisesti, silloin kun se on asianmukaista ja tarpeen, Lissabonin agendan uudelleen suuntaamiseen, siten että säilytetään samalla Lissabonin ja Göteborgin prosessien taloudellisten, sosiaalisten ja ympäristöllisten ulottuvuuksien välinen tasapaino, jotta voidaan laatia kunnianhimoinen ja kestävä kehitysstrategia;

24. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille.

[1] EUVL L 236, 23.9.2003, s. 17.

[2] EUVL C 321, 31.12.2003, s. 1.

[3] Solvit on vapaaehtoinen ongelmanratkaisuverkosto, jossa EU:n jäsenvaltiot ilman tuomioistuinkäsittelyä ratkaisevat yhdessä ongelmia, jotka ovat syntyneet siksi, että viranomaiset ovat soveltaneet sisämarkkinalainsäädäntöä väärin. Jokaisessa EU:n jäsenvaltiossa on Solvit-keskus. Keskukset voivat auttaa sekä kansalaisten että yritysten esittämien valitusten käsittelemisessä. Ne ovat osa kansallista hallintoa ja niiden tehtävänä on tarjota todellisia ratkaisuja ongelmiin kymmenessä viikossa.

--------------------------------------------------